**3**

Návrh

**OPATRENIE**

**Národnej banky Slovenska**

**z ... 2020**

**o elektronickom predkladaní žiadostí**

Národná banka Slovenska podľa § 94 ods. 6 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „zákon”) ustanovuje:

**§ 1**

**Elektronický komunikačný systém Európskej centrálnej banky**

1. Elektronickou podobou sa rozumie elektronický komunikačný systém Európskej centrálnej banky (ďalej len ,,Elektronický komunikačný systém ECB“), ktorý slúži na podávanie žiadosti v elektronickej podobe týkajúcej sa konania pred Národnou bankou Slovenska spadajúceho[[1]](#footnote-1) v rámci jednotného mechanizmu dohľadu do výlučnej právomoci Európskej centrálnej banky podľa osobitného predpisu[[2]](#footnote-2), sledovanie jednotlivých štádií konania a elektronickú komunikáciu medzi žiadateľom, Národnou bankou Slovenska, a Európskou centrálnou bankou v rámci konania.
2. Elektronický komunikačný systém ECB je dostupný na webovej stránke bankového dohľadu Európskej centrálnej banky alebo cez odkaz uvedený na webovej stránke Národnej banky Slovenska.

**§ 2**

**Elektronická podoba žiadosti a jej príloh**

1. Žiadosťou v elektronickej podobe je online formulárový dokument v Elektronickom komunikačnom systém ECB obsahujúci automatizované spracovateľské pravidlá, prostredníctvom ktorých je možné elektronickými prostriedkami vyplniť požadované údaje a informácie a prezentovať ich v štruktúrovanej forme.
2. Žiadosť v elektronickej podobe sa podáva pri konaniach o:
3. udelenie predchádzajúceho súhlasu podľa § 9 ods. 4 zákona na voľbu alebo vymenovanie člena štatutárneho orgánu alebo člena dozornej rady alebo na menovanie prokuristu, na ustanovenie vedúceho zamestnanca alebo vedúceho útvaru vnútornej kontroly a vnútorného auditu v banke,
4. udelenie predchádzajúceho súhlasu podľa § 28 ods. 1 písm. a) zákona na nadobudnutie alebo ďalšie zvýšenie kvalifikovanej účasti na banke,
5. udelenie bankového povolenia podľa § 7 zákona,
6. udelenie predchádzajúceho súhlasu na vrátenie bankového povolenia podľa § 28 ods. 1 písm.

b) zákona.

(3) Žiadosť v elektronickej podobe podľa § 2 písm. a) sa podáva len vo vzťahu k významným bankám[[3]](#footnote-3).

(4) Elektronickou podobou príloh žiadosti je elektronický formát vytvorený skenovaním originálov príloh žiadosti alebo ich úradne osvedčených kópií podľa osobitného predpisu[[4]](#footnote-4).

**§ 3**

**Postup pri predkladaní žiadosti a jej príloh v elektronickej podobe**

1. Žiadateľ podáva žiadosť v elektronickej podobe cez užívateľský účet zriadený v Elektronickom komunikačnom systéme ECB prostredníctvom užívateľa. Užívateľ je fyzická osoba oprávnená konať v mene žiadateľa, ktorý má zriadený autorizovaný prístup do Elektronického komunikačného systému ECB a pridelené oprávnenia na podávanie, dopĺňanie a oboznamovanie sa s úkonmi v konaní.

1. Postup zriadenia prístupu do Elektronického komunikačného systému ECB, zriadenia užívateľského účtu ako aj vytváranie a riadenie užívateľov je uvedený na webovej stránke bankového dohľadu Európskej centrálnej banky.

**§ 4**

**Účinnosť**

Toto opatrenie nadobúda účinnosť xx.xx 2021.

**Peter Kažimír**

**guvernér**

1. § 16 zákona č. 747/2004 Z. z. o dohľade nad finančným trhom v znení neskorších predpisov. [↑](#footnote-ref-1)
2. Čl. 4 Nariadenie Rady (EÚ) č. 1024/2013 z 15. októbra 2013 , ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 29.10.2013). [↑](#footnote-ref-2)
3. Čl. 2 ods. 16 Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014). [↑](#footnote-ref-3)
4. § 16 ods. 4 zákona č. 747/2004 Z. z. o dohľade nad finančným trhom v znení neskorších predpisov. [↑](#footnote-ref-4)